ՀԻՄՆԱՎՈՐՈՒՄ
«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2026 ԹՎԱԿԱՆԻ ԱՊՐԻԼԻ 2-Ի ԹԻՎ 420-Ա ՈՐՈՇՄԱՆ ՄԵՋ ՓՈՓՈԽՈՒԹՅՈՒՆ ԿԱՏԱՐԵԼՈՒ ՄԱՍԻՆ »
 ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ
 

1. Ընթացիկ իրավիճակը և իրավական ակտի ընդունման անհրաժեշտությունը
Նախագծի ընդունման անհրաժեշտությունը պայմանավորված է Հայաստանի Հանրապետության վարչապետի կողմից ստացվող մրցանակների տնօրինման համար անհրաժեշտ իրավական հիմքերի ստեղծմամբ։ 
Մասնավորապես, Հայաստանի Հանրապետության վարչապետը «Զայեդ» մարդկային եղբայրության 2026 մրցանակաբաշխության շրջանակներում ստացել էր 500,000.00 ԱՄՆ դոլար մրցանակ, որի բյուջետավորման հետ կապված հարաբերությունները կարգավորվել են ՀՀ կառավարության 02.04.2026 թվականի թիվ 420-Ա որոշմամբ: Ներկայումս առկա է անհրաժեշտություն՝ ապահովելու նաև Վիսբադենում՝ Հեսսենի դաշնային երկրամասային խորհրդարանում տեղի ունեցած Հեսսեյան խաղաղության մրցանակի շնորհման շրջանակներում 25,000.00 եվրո մրցանակի բյուջետային մուտքերի և դրանց հաշվին կատարվող ելքերի կատարումն ու առանձնացված հաշվառումը։
2. Առաջարկվող կարգավորման բնույթը 
Նախագծով առաջարկվում է փոփոխություն կատարել Հայաստանի Հանրապետության կառավարության 2026 թվականի ապրիլի 2-ի թիվ 420-Ա որոշման մեջ` հնարավորություն տալով Վարչապետի կողմից ստացված Հեսսեյան խաղաղության մրցանակի շնորհման շրջանակներում 25,000.00 եվրո մրցանակի և հետայսու ստացվող մյուս դրամային (այդ թվում՝ արտարժութային) մրցանակային միջոցների (այդ թվում՝ օրենքով սահմանված դրամական արտահայտմամբ նվերների) ավանդադրումը` որոշման հիմքով բացված արտաբյուջետային ավանդային հաշվի միջոցով։
[bookmark: _GoBack]3. Նախագծի մշակման գործընթացում ներգրավված ինստիտուտները 
Նախագիծը մշակվել է ՀՀ ֆինանսների նախարարության կողմից։
4. Ակնկալվող արդյունքը 
Որոշման ընդունմամբ կապահովվի մրցանակային միջոցների կառավարման թափանցիկությունը և դրանց նպատակային օգտագործման հնարավորությունը՝ իրականացնելով մուտքերի և ելքերի առանձնացված հաշվառում պետական գանձապետական համակարգի միջոցով։ Կապահովվեն նաև «Պետական գույքի կառավարման» մասին ՀՀ օրենքի 25.1-րդ հոդվածի 1-ին մասի 1-ին կետի պահանջները, որոնք սահմանում են, որ «Հանրային ծառայության մասին» ՀՀ օրենքի 29-րդ հոդվածի 6-րդ մասի հիման վրա Հայաստանի Հանրապետությանը հանձնված գույքը կարող է տնօրինվել համապատասխան պետական մարմնի օգտագործմանը հանձնելով:
5. ՀՀ կառավարության որոշման նախագծի ընդունման կապակցությամբ լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվող փոփոխությունների մասին
Նախագծի ընդունումը պետական բյուջեի եկամուտներում և ծախսերում փոփոխությունների չի հանգեցնի:
6. ՀՀ կառավարության որոշման նախագծի ընդունման կապակցությամբ այլ իրավական ակտերի նախագծերի կամ դրանց ընդունման անհրաժեշտության բացակայության մասին
Նախագծի ընդունման կապակցությամբ այլ իրավական ակտերի ընդունման անհրաժեշտությունը բացակայում է:



